Lasse Lappalainen

**Lasse Lappalainen** (s. 7. kesäkuuta 1989 Kuopio) on suomalainen jääkiekkopuolustaja, joka pelaa SM-liigajoukkue KalPassa. Hän toimii joukkueen varakapteenina. Lappalaisen sekä KalPan toimitusjohtaja Toni Saksmanin mukaan hänen vahvuutensa ovat kiekollisessa pelissä.

## Ura
### Seuraura
Lappalainen on KalPan kasvatti. Hän voitti kauden 2007–2008 päätteeksi A-nuorten Suomen-mestaruuden. Saman vuoden toukokuussa 2008 Lappalainen teki juniorisopimuksen KalPan SM-liigajoukkueen kanssa. Hän ei kuitenkaan tehnyt liigadebyyttiään kaudella 2008–2009. Lappalainen oli KalPan A-nuorten tehokkain puolustaja tehoilla 14+13=27, joilla hän voitti koko A-nuorten SM-liigan puolustajien maalipörssin ja jakoi puolustajien pistepörssin kolmannen sijan Jokereiden Teemu Erosen kanssa. Lappalainen oli KalPan tehokkain puolustaja myös seuraavalla kaudella 2009–2010 tehoilla 4+17=21. Hän jakoi A-nuorten SM-liigan puolustajien pistepörssin kymmenennen sijan JYPin Ossi Ikosen ja Bluesin Kristian Näkyvän kanssa.

Kaudeksi 2010–2011 Lappalainen siirtyi vuoden mittaisella sopimuksella Mestis-joukkue Kajaanin Hokkiin. Hänen tulokaskautensa toi 33 runkosarjaottelussa tehot 2+6=8 sekä kymmenessä karsintasarjan ottelussa tehot 3+2=5. Lappalaisen runkosarjaa haittasi hieman joulukuussa 2010 tullut olkapäävamma. Kaudeksi 2011–2012 hän siirtyi vuoden mittaisella sopimuksella Savonlinnan Pallokerhoon, jossa Lappalainen teki Mestiksen yhden kauden piste-ennätyksensä tehoilla 9+12=21. Hän oli SaPKon eniten maaleja tehnyt puolustaja. Lappalainen jakoi Mestiksen puolustajien pistepörssin seitsemännen sijan Peliittojen Martin Ekströmin ja Jukurien Lauri Taipaluksen kanssa. Kaudella 2012–2013 hän oli SaPKon tehokkain puolustaja (kauden laitahyökkääjänä aloittaneen Teemu Suhosen kanssa) tehoilla 5+10=15, vaikka Lappalaisen kausi päättyi olkapäävammaan jo 27 pelatun runkosarjaottelun jälkeen tammikuussa 2013. Hän edusti kauden aikana myös Pohjoisen joukkuetta Mestis Hockey Dayn tähdistöottelussa marraskuussa 2012.

Lappalainen jatkoi kaudella 2013–2014 uraansa vuoden mittaisella sopimuksella KooKoon paidassa. Hän kärsi kuitenkin jälleen olkapäävammasta, jonka takia Lappalainen pelasi runkosarjassa vain 17 ottelua. Lappalainen voitti kauden päätteeksi Mestiksen mestaruuden. Kaudeksi 2014–2015 hän siirtyi 1+1-vuotisella sopimuksella SM-liigajoukkue Saimaan Palloon. Lappalainen teki näin ollen miesten pääsarjadebyyttinsä jo Mestarien liigan avauskierroksella 21. elokuuta 2014 vieraissa sveitsiläistä EV Zugia vastaan. Hänet merkittiin SaiPan kakkospuolustajapariin Rony Ahosen viereen. Lappalainen pelasi SaiPan kaikissa neljässä CHL-ottelussa ennen SM-liigakauden alkua, mutta liigadebyyttinsä hän teki kauden toisessa ottelussa 13. syyskuuta 2014 Rauman Lukkoa vastaan. Lappalainen merkittiin SaiPan kakkospuolustajapariin Simo-Pekka Riikolan viereen. Hän sai ottelussa jääaikaa 13.55 minuuttia. Lappalainen sai myös syöttöpisteen Riikolan tekemään maaliin. Hänen liigauransa avausmaali syntyi 13. tammikuuta 2015 vieraissa Rauman Lukkoa vastaan. Lappalainen palkittiin ottelun *[[Ilta-Sanomat|Ilta-Sanomien]]* kahden tähden tähtipelaajana. Kaikkiaan hän pelasi kauden aikana SM-liigassa varsin pienessä roolissa 33 runkosarja- ja yhden pudotuspeliottelun tehopistein 1+4=5. Huhtikuussa 2015 SaiPa käytti Lappalaisen sopimuksessa olleen option ja teki vuoden mittaisen jatkosopimuksen hänen kanssaan.

Marraskuussa 2015 Lappalainen teki kaksivuotisen jatkosopimuksen SaiPan kanssa. Kaudella 2015–2016 hän vakiinnutti paikkansa seuran liigajoukkueessa ja teki 55 runkosarjaottelussa tehot 7+10=17. Kevään 2016 pudotuspeleissä Lappalainen jakoi SaiPan sisäisen pistepörssin voiton Chad Raun ja Ville Hämäläisen kanssa tehtyään kuudessa puolivälieräottelussa tehot 1+2=3. Kaudella 2017–2018 hän nousi SaiPan kärkipuolustajaksi ja oli joukkueen tehokkain puolustaja Kalle Maalahden kanssa tehoilla 5+20=25.

Kaudeksi 2018–2019 Lappalainen palasi kaksivuotisella sopimuksella kasvattajaseuraansa KalPaan. Hänen odotettiin nostavan jälleen tasoaan, mutta Lappalaisen kausi osoittautui kuitenkin pettymykseksi, kun hän teki runkosarjassa vain 14 tehopistettä ja keräsi heikon teholukeman –23. Lappalainen edusti KalPaan kauden aikana myös Spengler Cupissa, joka päättyi joukkueen voittoon. Lokakuussa 2019 hän teki seuran kanssa kaksivuotisen jatkosopimuksen, joka sisälsi option ulkomaille siirtymisestä. Kauteen 2019–2020 Lappalaisella mahtui yli puolentoista kuukauden mittainen poissaolo marraskuussa tulleen loukkaantumisen vuoksi. Kaudella 2020–2021 hän oli tehoilla 11+15=26 KalPan eniten maaleja tehnyt puolustaja sekä neljänneksi paras pistemies Jesse Grahamin kanssa. Lappalainen jakoi koko SM-liigan puolustajien maalipörssin kolmannen sijan Tapparan Valtteri Kemiläisen kanssa sekä Grahamin kanssa puolustajien pistepörssin kymmenennen sijan Jukurien Axel Rindellin kanssa. Puolivälieräsarjassa hän oli KalPan ainoa kahdesti maalinteossa onnistunut pelaaja. 

Marraskuussa 2021 Lappalainen teki KalPan kanssa kaksivuotisen jatkosopimuksen. Kaudella 2021–2022 hän teki SM-liigan yhden kauden piste-ennätyksensä tehoilla 13+23=36, joilla Lappalainen oli joukkueen kolmanneksi paras pistemies ja tehokkain puolustaja. Hän sijoittui koko liigan puolustajien maalipörssissä kolmanneksi. Lappalainen oli myös Benjamin Korhosen ohella KalPan ainoa kauden kaikki 60 runkosarjaottelua pelannut pelaaja. Kaudeksi 2022–2023 hänet nimettiin joukkueen varakapteeniksi. Lappalainen sivusi SM-liigan yhden kauden piste-ennätystään tehoilla 12+24=36, joilla hän oli KalPan kolmanneksi paras pistemies. Lappalainen sijoittui myös SM-liigan puolustajien maalipörssissä kolmanneksi ja hän jakoi puolustajien pistepörssin viidennen sijan Tapparan Maksim Matushkinin kanssa. Lappalainen oli myös Juuso Könösen ohella joukkueensa ainoa kauden kaikki 60 runkosarjaottelua pelannut pelaaja.

Kaudella 2023–2024 Lappalainen oli Jatkoaika.com-verkkolehden toimittaja Arttu Toivasen mukaan kuin varjo entisestään. Toivasen mukaan hänen virheensä puolustuspäässä kostautuivat maaleina, eikä Lappalainen saanut toivottuja tehoja aikaiseksi hyökkäyspäädyssä. Hän pelasi pudotuspeleissä KalPan puolustajista kolmanneksi eniten, mutta Lappalaisen teholukema –6 oli heistä heikoin. Lappalainen oli kuitenkin runkosarjassa kesken kauden Ruotsiin siirtyneen Colby Sissonsin jälkeen joukkueen tehokkain puolustaja tehoilla 2+18=20. Hän edusti KalPaa kauden aikana myös Spengler Cupissa. Toukokuussa 2024 Lappalainen teki seuran kanssa kaksivuotisen jatkosopimuksen. 

Lappalainen oli kaudella 2024–2025 KalPan tehokkain puolustaja tehoilla 7+25=32. Hän voitti myös joukkueen sisäisen tehotilaston lukemalla +24. Lappalainen jakoi myös neljällä osumallaan SM-liigan pudotuspelien puolustajien maalipörssin voiton joukkuetoverinsa Jesper Mattilan ja SaiPan Santeri Airolan kanssa. Hän voitti kauden päätteeksi Suomen-mestaruuden.

### Maajoukkueura
Lappalainen on pelannut Suomen A-maajoukkueessa kolme ottelua ilman tehopisteitä. Hän teki A-maajoukkuedebyyttinsä 31-vuotiaana Karjala-turnauksessa 5. marraskuuta 2020 Helsingin Hartwall Arenassa alle 20-vuotiaiden maajoukkuepelaajista koottua Venäjää vastaan. Lappalainen merkittiin Suomen kakkospuolustajapariin Valtteri Kemiläisen viereen.

## Muuta

Lappalainen on pelannut myös Rullakiekon SM-liigaa Vuorelan Veikoissa. Hän voitti joukkueessa SM-kultaa vuosina 2009, 2012, SM-hopeaa vuonna 2011 sekä SM-pronssia vuosina 2010 ja 2013. Lappalainen valittiin vuoden 2011 rullakiekkoilijaksi, SM-sarjan parhaaksi puolustajaksi vuonna 2012, sarjan ensimmäiseen tähdistökentälliseen vuonna 2011 sekä toiseen tähdistökentälliseen vuosina 2012, 2013 ja 2016. Hän on edustanut myös Suomea rullakiekon MM-kilpailuissa vuosina 2011, 2012, 2013, 2015 ja 2017, joista vuosien 2015 ja 2017 turnaukset päättyivät hopeaan ja vuoden 2012 turnaus pronssiin.

## Tilastot

## Lähteet
*
*
*

### Viitteet